CELEX: 62006TN0191
Language: el
Date: 2006-07-18 00:00:00
Title: Υπόθεση T-191/06: Προσφυγή της 18ης Ιουλίου 2006 — FMC Foret κατά Επιτροπής

2.9.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 212/41
            
         Προσφυγή της 18ης Ιουλίου 2006 — FMC Foret κατά Επιτροπής
   (Υπόθεση T-191/06)
   (2006/C 212/71)
   Γλώσσα διαδικασίας: η αγγλική
   Διάδικοι
   
      Προσφεύγουσα: FMC Foret S.A (San Cugat del Vallés, Ισπανία) (εκπρόσωπος: M. Seimetz, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής C(2006) 1766 τελικό, της 3ης Μαΐου 2006, σχετικά με διαδικασία κατ' εφαρμογή του άρθρου 81 ΕΚ και του άρθρου 53 της Συμφωνίας για τον ΕΟΧ (υπόθεση COMP/F/38.620 — Υπεροξείδιο του υδρογόνου και υπερβορικό νάτριο), καθό μέρος επιβάλλει στην προσφεύγουσα πρόστιμο·
            
         
               —
            
            
               επικουρικώς, να μειώσει το επιβαλλόμενο σε αυτήν πρόστιμο· και
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Με το δικόγραφο της προσφυγής της η προσφεύγουσα ζητεί την ακύρωση, καθό μέρος την αφορά, της αποφάσεως της Επιτροπής C(2006) 1766 τελικό, της 3ης Μαΐου 2006, στην υπόθεση COMP/F/38.620 — Υπεροξείδιο του υδρογόνου και υπερβορικό νάτριο, με την οποία η Επιτροπή έκρινε ότι οι μνημονευόμενες σε αυτήν εταιρίες παρέβησαν το άρθρο 81, παράγραφος 1, EΚ και το άρθρο 53 της Συμφωνίας για τον ΕΟΧ, καθώς συμμετείχαν σε ενιαία και διαρκή παράβαση σχετική με υπεροξείδιο του υδρογόνου και το υπερβορικό νάτριο, η οποία εκτεινόταν σε όλο το έδαφος του ΕΟΧ και συνίστατο κυρίως σε ανταλλαγές, μεταξύ ανταγωνιστριών επιχειρήσεων, στοιχείων για τις τιμές και τον όγκο των πωλήσεων, σε συμφωνίες για τις τιμές, συμφωνίες για τη μείωση της παραγωγικότητας στον ΕΟΧ και τον περιορισμό του ελέγχου των αντίθετων προς τους κανόνες του ανταγωνισμού συμφωνιών.
   Προς στήριξη των αιτημάτων της η προσφεύγουσα αναφέρεται κυρίως στους όρους που της επέβαλε η Επιτροπή ως προς τα αποδεικτικά στοιχεία και προβάλλει ισχυρισμό περί προσβολής των δικαιωμάτων της άμυνας.
   Η προσφεύγουσα υποστηρίζει, καταρχάς, ότι η Επιτροπή δεν την απήλλαξε από το βάρος αποδείξεως και ότι δεν προέβη στην προσήκουσα εκτίμηση των στοιχείων που σχετίζονται με την ύπαρξη συμπράξεως. Η προσφεύγουσα προσάπτει, ως εκ τούτου, στην Επιτροπή ότι στήριξε την απόφασή της σε ασαφείς και αθεμελίωτους ισχυρισμούς που διατυπώνονται στις αιτήσεις συνεργασίας που υπέβαλαν άλλες επιχειρήσεις, παρά τις επιφυλάξεις του συμβούλου ακροάσεων της Επιτροπής.
   Επιπροσθέτως, η προσφεύγουσα υποστηρίζει ότι, ενώ ούτε η προφορική της μαρτυρία ούτε τα στοιχεία που παρέσχε στα διάφορα στάδια της διαδικασίας, προκειμένου να αποδείξει την ανακρίβεια των εις βάρος της αιτιάσεων, αμφισβητήθηκαν, δεν ελήφθησαν υπόψη από την Επιτροπή, η οποία μάλιστα δεν παρέσχε συναφώς καμία αιτιολογία.
   Η προσφεύγουσα ισχυρίζεται, περαιτέρω, ότι η Επιτροπή, παρανόμως, δεν της κοινοποίησε αποδεικτικά στοιχεία. Συναφώς, η προσφεύγουσα υποστηρίζει ότι στερήθηκε των δικαιωμάτων της άμυνας, όσον αφορά την πρόσβαση στις απαντήσεις που δόθηκαν μετά την ανακοίνωση των αιτιάσεων, ενώ ισχυρίζεται ότι, με την απάντησή της στις αιτιάσεις, απέδειξε τη μη συμμετοχή σε δραστηριότητες σχετικές με σύμπραξη.
   Τέλος, η FMC Foret εκτιμά ότι το πρόστιμο που της επέβαλε η Επιτροπή είναι υπέρμετρα υψηλό και δυσανάλογο προς τον κύκλο εργασιών της, δεδομένου και του εξ ολοκλήρου παθητικού ρόλου που, όπως ισχυρίζεται, είχε στο πλαίσιο της εικαζόμενης συμπράξεως.